CELEX: 32020D1465
Language: hu
Date: 2020-10-12 00:00:00
Title: A Tanács (KKBP) 2020/1465 határozata (2020. október 12.) az ENSZ jemeni szállítmányellenőrző mechanizmusának támogatására irányuló európai uniós fellépésről

13.10.2020   
               
               
                  HU
               
               
                  Az Európai Unió Hivatalos Lapja
               
               
                  L 335/13
               
            
         A TANÁCS (KKBP) 2020/1465 HATÁROZATA
         (2020. október 12.)
         az ENSZ jemeni szállítmányellenőrző mechanizmusának támogatására irányuló európai uniós fellépésről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 28. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     2018. szeptember 18-án az Egyesült Nemzetek (ENSZ) szállítmányellenőrző mechanizmusának (UNVIM) kérése alapján a Tanács elfogadta az UNVIM támogatására irányuló európai uniós fellépésről szóló (KKBP) 2018/1249 határozatot (1). A (KKBP) 2018/1249 határozat technikai végrehajtásával a Tanács az ENSZ Projekttámogatási Hivatalát (UNOPS) bízta meg, azzal a céllal, hogy az UNVIM az ENSZ Biztonsági Tanácsának (ENSZ BT) 2216 (2015) sz. határozatával összhangban továbbra is képes legyen teljesíteni a megfigyeléssel és az ellenőrzéssel kapcsolatos feladatait.
                  
               
                     (2)
                  
                  
                     A jemeni konfliktusban érintett felek 2018. december 13-án aláírták a stockholmi megállapodást, amelynek rendelkezéseit a 2451 (2018) sz. és a 2452 (2019) sz. ENSZ BT-határozat hagyta jóvá. A felek vezető szerepet ruháztak az UNVIM-re a Jemen tengeri kikötőit kezelő Yemen Sea Ports Corporationnek a hudajdai, a szalefi és a Rasz Isza-i kikötők üzemeltetésében és ellenőrzésében való támogatásában.
                  
               
                     (3)
                  
                  
                     A Tanács 2019. február 18-án következtetéseket fogadott el, amelyekben üdvözölte a stockholmi megállapodás elfogadását, valamint a 2451 (2018) sz. és a 2452 (2019) sz. ENSZ BT-határozat egyhangú elfogadását. A Tanács ismételten felszólította a feleket, hogy segítsék elő a kereskedelmi szállítmányok, így többek között az üzemanyag szállítását, és emlékeztetett arra, hogy a hudajdai kikötő működése – és ezzel együtt a szalefi és a Rasz Isza-i kikötő működése is – több millió jemeni túlélésének záloga. A Tanács kijelentette, hogy továbbra is támogatja az UNVIM-et, törekedve annak biztosítására, hogy a kereskedelmi áruk az összes vonatkozó ENSZ BT-határozat maradéktalan tiszteletben tartása mellett továbbra is bejussanak Jemenbe.
                  
               
                     (4)
                  
                  
                     2019. október 4-én az UNVIM kérése alapján a Tanács elfogadta a (KKBP) 2019/1672 határozatot (2), és megújította az UNVIM-hoz nyújtott uniós támogatást.
                  
               
                     (5)
                  
                  
                     A 2505 (2020) sz. és a 2534 (2020) sz. ENSZ BT-határozat meghosszabbította a hudajdai megállapodás támogatását célzó ENSZ-misszió (UNMHA) megbízatását a Hudajda városára, valamint Hudajda, Szalef és Rasz Isza kikötőjére vonatkozó megállapodás végrehajtásának támogatása érdekében, a stockholmi megállapodásban foglaltak szerint.
                  
               
                     (6)
                  
                  
                     2020. július 15-én az UNVIM további támogatást kért az Uniótól.
                  
               
                     (7)
                  
                  
                     Az Uniónak meg kell újítania az UNVIM-nak nyújtott támogatását annak érdekében, hogy az eleget tehessen megbízatásának,
                  
               ELFOGADTA EZT A HATÁROZATOT:
         
            1. cikk
            
               (1)   Az Unió megújítja az UNVIM-nak nyújtott támogatását annak érdekében, hogy az eleget tehessen a vonatkozó ENSZ BT-határozatokban, különösen a 2216 (2015) sz. és a 2451 (2018) sz. ENSZ BT-határozatban meghatározott megbízatásának. Az említett támogatás átfogó célja, hogy hozzájáruljon ahhoz, hogy a nem a jemeni kormány ellenőrzése alatt álló jemeni kikötőkbe irányuló kereskedelmi szállítmányokra vonatkozó átlátható és hatékony ellenőrzési folyamat biztosításával a kereskedelmi áruk újra akadálytalanul és szabadon bejuthassanak Jemenbe, valamint hogy megerősödjön az UNVIM szerepe a stockholmi megállapodás rendelkezéseinek végrehajtása terén.
            
            
               (2)   E projekt konkrét célkitűzései a következők:
               
                           —
                        
                        
                           a Jemenbe irányuló kereskedelmi teherszállítmányozás folyamatosságának növelése, és ennek érdekében a kereskedelmi szállítmányokra alkalmazott ellenőrzési folyamat felgyorsítása és a hajótársaságok bizalmának fokozása az iránt, hogy a hudajdai, a szalefi és a Rasz Isza-i kikötő megközelíthető lesz a kereskedelmi szállítmányozás céljából,
                        
                     
                           —
                        
                        
                           az UNVIM arra irányuló képességének megerősítése, hogy a stockholmi megállapodásban és a vonatkozó ENSZ BT-határozatokban foglaltak szerint tevékenységeit a hudajdai, a szalefi és a Rasz Isza-i kikötőbe is telepíthesse.
                        
                     
            
               (3)   Az Unió e határozat útján támogatja az ENSZ-főtitkár Jemenért felelős különmegbízottjának hivatalát és az UNMHA-t az UNVIM Hudajda, Szalef és Rasz Isza kikötőjében történő telepítése tekintetében. Az Unió e célból hozzájárul az UNVIM megerősítéséhez kapcsolódó költségekhez és – egy átfogóbb humanitárius stratégia részeként – ezáltal a jemeni lakosság szükségleteinek fedezéséhez.
               A projekt leírása a mellékletben található.
            
         
         
            2. cikk
            
               (1)   E határozat végrehajtásáért az Unió külügyi és biztonságpolitikai főképviselője (a továbbiakban: a főképviselő) felel.
            
            
               (2)   Az 1. cikkben említett tevékenységek technikai végrehajtásával az UNOPS-t kell megbízni. Az UNOPS-nak az említett feladatot a főképviselő ellenőrzése mellett kell végeznie. A főképviselő az említett célból megköti a szükséges megállapodásokat az UNOPS-szal.
            
         
         
            3. cikk
            
               (1)   Az 1. cikkben említett projekt végrehajtására szolgáló pénzügyi referenciaösszeg 2 059 838 EUR.
            
            
               (2)   Az (1) bekezdésben foglalt összeggel finanszírozott kiadásokat az Unió költségvetésére alkalmazandó eljárásoknak és szabályoknak megfelelően kell kezelni.
            
            
               (3)   Az (1) bekezdésben foglalt összegből finanszírozott kiadások megfelelő kezelését a Bizottság felügyeli. Az említett célból a Bizottság hozzájárulási megállapodást köt az UNOPS-szal. Az említett hozzájárulási megállapodásban ki kell kötni, hogy az UNOPS-nak biztosítania kell az uniós hozzájárulás láthatóságát.
            
            
               (4)   A Bizottság e határozat elfogadását követően a (3) bekezdésben említett hozzájárulási megállapodás mihamarabbi megkötésére törekszik. A Bizottság tájékoztatja a Tanácsot az ezen eljárás során esetlegesen felmerülő nehézségekről, valamint az említett hozzájárulási megállapodás megkötésének időpontjáról.
            
         
         
            4. cikk
            
               (1)   A főképviselő az UNVIM által készített – az UNVIM irányítóbizottsága által tartott havi ülésekről készített jelentésekre is kiterjedő – rendszeres beszámolók alapján jelentést tesz a Tanácsnak e határozat végrehajtásáról. Az említett jelentések képezik a Tanács által végzendő értékelés alapját.
            
            
               (2)   A Bizottság tájékoztatja a Tanácsot az 1. cikkben említett projekt végrehajtásának pénzügyi vonatkozásairól.
            
         
         
            5. cikk
            Ez a határozat az elfogadásának napján lép hatályba.
            Ezt a határozatot 2020. október 1-jétől kell alkalmazni.
            Ez a határozat 12 hónappal a Bizottság és az UNOPS közötti, a 3. cikk (3) bekezdésében említett hozzájárulási megállapodás megkötését követően hatályát veszti.
         
         
            Kelt Luxembourgban, 2020. október 12-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács (KKBP) 2018/1249 határozata (2018. szeptember 18.) az ENSZ jemeni szállítmányellenőrző mechanizmusának támogatására irányulóeurópai uniós fellépésről (HL L 235., 2018.9.19., 14. o.).
         
            (2)  A Tanács (KKBP) 2019/1672 határozata (2019. október 4.) az ENSZ jemeni szállítmányellenőrző mechanizmusának támogatására irányuló uniós fellépésről (HL L 256., 2019.10.7., 10. o.)
      
      
         
            MELLÉKLET
            Az uniós támogatás az UNVIM számára történő támogatásnyújtásra irányul, az alábbi személyzet finanszírozása révén:
            
                        —
                     
                     
                        Hudajdába kiküldendő személyzet: egy koordinációs tisztviselő, egy helyszíni biztonsági tanácsadó, két megfigyelő, két kapcsolattartó tisztviselő, egy eljárási és műveleti asszisztens, egy helyi biztonsági asszisztens és egy adminisztratív asszisztens,
                     
                  
                        —
                     
                     
                        egy Szalefbe és egy Rasz Iszába kiküldendő megfigyelő,
                     
                  
                        —
                     
                     
                        egy szkennereket kezelő munkatárs.
                     
                  Ezenkívül finanszírozandó az UNVIM-et támogató uniós fellépés végrehajtásához szükséges adminisztratív támogató személyzet (egy pénzügyi tisztviselő, egy közbeszerzéssel foglalkozó tisztviselő és egy humánerőforrásért felelős tisztviselő) is.
            Az UNOPS-nak az e mellékletben említett személyzet felvételét az UNOPS munkaerő-felvételi szabályaival és eljárásaival összhangban kell végrehajtania. Az UNOPS-nak előzetesen tájékoztatnia kell az EKSZ-t bármely munkakör meghirdetéséről.